Γνωμοδότηση της Επιτροπής των Περιφερειών για την "Πρόταση σύστασης του Ευρωπαϊκού Κοινοβουλίου και του Συμβουλίου περί ευρωπαϊκής συνεργασίας για την αξιολόγηση της ποιότητας στη σχολική εκπαίδευση"

(2000/C 317/18)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

έχοντας υπόψη την "Πρόταση σύστασης του Ευρωπαϊκού Κοινοβουλίου και του Συμβουλίου περί ευρωπαϊκής συνεργασίας για την αξιολόγηση της ποιότητας στη σχολική εκπαίδευση" (COM(1999) 709 τελικό - 2000/0022 (COD)·

έχοντας υπόψη την απόφαση του Συμβουλίου, της 29ης Φεβρουαρίου 2000, σύμφωνα με τα άρθρα 149, 150 και την πρώτη παράγραφο του άρθρου 265 της Συνθήκης για την ίδρυση της Ευρωπαϊκής Κοινότητας, να ζητήσει τη γνωμοδότηση της Επιτροπής των Περιφερειών·

έχοντας υπόψη την απόφαση του Προεδρείου της 2ας Ιουνίου 1999 που αναθέτει στην επιτροπή 7 "Παιδεία, επαγγελματική εκπαίδευση, πολιτισμός, νεολαία, αθλητισμός, δικαιώματα του πολίτη", την κατάρτιση γνωμοδότησης για το θέμα αυτό·

έχοντας υπόψη τη γνωμοδότησή της, της 16ης Ιανουαρίου 1997, με θέμα "Ο ρόλος των τοπικών και περιφερειακών αρχών στη σύνδεση των ιδρυμάτων εκπαίδευσης και κατάρτισης με επιχειρήσεις" (CdR 346/96)(1)·

έχοντας υπόψη τη γνωμοδότησή της της 19ης Νοεμβρίου 1997, με θέμα "Πρόταση σύστασης του Συμβουλίου για την ευρωπαϊκή συνεργασία στον τομέα της διασφάλισης της ποιότητας στην τριτοβάθμια εκπαίδευση" (CdR 285/97)(2)·

έχοντας υπόψη τη γνωμοδότησή της (CdR 21/2000 rev.), την οποία υιοθέτησε η επιτροπή 7 στις 5 Μαΐου 2000 με βάση την εισηγητική έκθεση της κας Else Købstrup, DK/ELDR·

εκτιμώντας ότι σύμφωνα με το άρθρο 149 της Συνθήκης για την ίδρυση της Ευρωπαϊκής Κοινότητας, η τελευταία συμβάλλει στην ανάπτυξη παιδείας υψηλού επιπέδου, ενθαρρύνοντας τη συνεργασία μεταξύ κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία. Συνεπώς, δεν γίνεται λόγος για κάποια μορφή εναρμόνισης των νομοθετικών και διοικητικών διατάξεων των κρατών μελών·

εκτιμώντας ότι η ποιότητα της σχολικής εκπαίδευσης αποτελεί θέμα προτεραιότητας στα κράτη μέλη. Το Συμβούλιο έχει τονίσει επανειλημμένα τη σημασία του θέματος αυτού, όπως για τελευταία φορά στις 20 Νοεμβρίου 1997 στις Βρυξέλλες·

εκτιμώντας ότι η Επιτροπή εφήρμοσε σε συνεργασία με τις αρμόδιες αρχές των κρατών μελών, καθώς επίσης και σε συνεργασία με τη Νορβηγία, την Ισλανδία και το Λιχνενστάιν, ένα δοκιμαστικό σχέδιο για την αξιολόγηση της ποιότητας της σχολικής εκπαίδευσης κατά την περίοδο 1997-1998. Στόχος του σχεδίου αυτού ήταν να δοθεί περισσότερη προσοχή στο γεγονός ότι η αυτοαξιολόγηση της εκπαίδευσης αποτελεί απαραίτητο στοιχείο για τη βελτίωση της ποιότητας. Ένας άλλος στόχος του εν λόγω σχεδίου ήταν να βελτιωθούν οι υφιστάμενες εθνικές διαδικασίες και να δοθεί μία ευρωπαϊκή διάσταση στην αξιολόγηση. Το εν λόγω δοκιμαστικό σχέδιο εξέθεσε ορισμένες μεθόδους αυτοαξιολόγησης και συνέβαλε στην ανταλλαγή εμπειριών μεταξύ σχολείων και εκατέρων των συνόρων·

εκτιμώντας ότι η τελική έκθεση για το δοκιμαστικό σχέδιο της Επιτροπής σχετικά με την αξιολόγηση των σχολικών ιδρυμάτων στοιχειοθετούσε το γεγονός ότι το μεγαλύτερο μέρος των συμμετεχόντων στο πρόγραμμα είχε αναπτύξει νέες μεθόδους αυτοαξιολόγησης και ότι τόσο οι νέες αυτές μέθοδοι όσο και η ανταλλαγή εμπειριών μεταξύ σχολείων και εκατέρωθεν των συνόρων είχαν θετική συμβολή στην ανάπτυξη και τη διδασκαλία·

εκτιμώντας ότι οι Υπουργοί Παιδείας απεφάσισαν στη Διάσκεψη της Πράγας, τον Ιούνιο του 1998, να ζητήσει από την Επιτροπή να συστήσει ομάδα εργασίας, απαρτιζόμενη από εμπειρογνώμονες των κρατών μελών, με στόχο τον εντοπισμό μίας σειράς δεκτών ποιότητας για την υποστήριξη της διενέργειας αξιολογήσεων σε εθνικό επίπεδο. Η ομάδα αυτή εμπειρογνωμόνων έχει τώρα καταρτίσει έναν κατάλογο 16 δεικτών ποιότητας βάσει τριών κριτηρίων: της πολιτικής της σημασίας, της συγκρισιμότητας και της εγκυρότητας των στοιχείων·

εκτιμώντας ότι με βάση τον προαναφερόμενο κατάλογο δεικτών καταρτίζεται μία "Ευρωπαϊκή έκθεση για την ποιότητα της εκπαίδευσης". Η έκθεση αυτή θα υποβληθεί στη Διάσκεψη των Υπουργών Παιδείας που θα πραγματοποιηθεί στο Βουκουρέστι τον Ιούνιο του 2000·

υιοθέτησε ομόφωνα κατά την 374η σύνοδο ολομέλειας της 14ης και 15ης Ιουνίου 2000 (συνεδρίαση της 15ης Ιουνίου), την ακόλουθη γνωμοδότηση.

1. Οι απόψεις της Επιτροπής των Περιφερειών

1.1. Η Επιτροπή των Περιφερειών επιθυμεί καταρχάς να τονίσει ότι στόχος των εργασιών αξιολόγησης είναι να αυξηθούν οι δυνατότητες καινοτομίας, ανάπτυξης και διδασκαλίας των σχολείων. Συνεπώς, τα βασικά επιχειρήματα υπέρ της αξιολόγησης είναι ότι αποτελεί απαραίτητη προϋπόθεση για την ανάπτυξη και τη διδασκαλία, ότι ένα μακροπρόθεσμο αποτέλεσμα προϋποθέτει τη συμμετοχή των ενδιαφερόμενων μερών και ότι μέσω της διαφάνειας και του διαλόγου δημιουργείται εμπιστοσύνη και ασφάλεια και όχι άγχος για έλεγχο.

1.2. Η Επιτροπή των Περιφερειών επικροτεί καταρχήν την πρόταση σύστασης σχετικά με την ευρωπαϊκή συνεργασία για την αξιολόγηση της ποιότητας στη σχολική εκπαίδευση. Η ΕΤΠ κρίνει ότι η ευρωπαϊκή διάσταση της αξιολόγησης μπορεί να συνίσταται στην αξιοποίηση, μέσω της ανταλλαγής εμπειριών, των διαφορετικών συστημάτων των χωρών και των περιφερειακών και τοπικών αρχών και, ως εκ τούτου, την επίτευξη μεγαλύτερης ανάπτυξης και βελτιωμένης διδασκαλίας. Μία ενιαία ευρωπαϊκή "φωνή" σε διεθνές επίπεδο όσον αφορά την αξιολόγηση μπορεί να συμβάλει περαιτέρω στην εξουδετέρωση της αμερικανικής, καναδικής και ιαπωνικής επικυριαρχίας στον τομέα της αξιολόγησης.

1.3. Η Επιτροπή των Περιφερειών τονίζει ότι οι τοπικές και περιφερειακές αρχές στα περισσότερα κράτη μέλη της ΕΕ είναι αρμόδιες για τη σχολική εκπαίδευση. Οι τοπικές και περιφερειακές αρχές διαδραματίζουν καθοριστικό ρόλο στην προσχολική και στοιχειώδη εκπαίδευση, καθώς και επίσης στη μέση εκπαίδευση. Η εξέλιξη είχε ως αποτέλεσμα την αύξηση της αποκέντρωσης και την άμεση επιρροή, στα περισσότερα κράτη μέλη, μέσω των οργανώσεων των χρηστών. Επίσης, ορισμένες σχολικές αρχές επικεντρώνουν το ενδιαφέρον τους στην ανάπτυξη εταιρικών σχέσεων, ώστε, για παράδειγμα, οι τοπικοί οικονομικοί παράγοντες να συμβάλουν επίσης και να αισθάνονται υπεύθυνοι για την ανάπτυξη της ποιότητας της σχολικής εκπαίδευσης. Η ποιότητα της εκπαίδευσης πρέπει, κατά συνέπεια, να αναπτυχθεί και να προσδιορισθεί από τη βάση προς τα άνω με τη συμμετοχή τόσο των γονέων, του διδακτικού προσωπικού, των διευθυντών σχολείων, των τοπικών και περιφερειακών αρχών, όσο και άλλων τοπικών και περιφερειακών παραγόντων.

1.4. Η Επιτροπή των Περιφερειών τονίζει ότι οι μέθοδοι υπολογισμού της ποιότητας της εκπαίδευσης δεν μπορούν να ομοιομορφοποιηθούν, επειδή εξαρτώνται από τους στόχους που έχουν ορισθεί στην εκπαίδευση. Οι στόχοι αυτοί εξαρτώνται απόλυτα από τις διαφορετικές συνθήκες και περιστάσεις στα επιμέρους κράτη μέλη και στις τοπικές και περιφερειακές αρχές. Οι στόχοι όσον αφορά τη σχολική πολιτική ορίζονται τόσο σε εθνικό όσο και σε περιφερειακό και τοπικό επίπεδο. Η Επιτροπή των Περιφερειών τονίζει ότι πρέπει να γίνει σεβαστή η διαφορά αυτή.

1.5. Η ΕΤΠ κρίνει ότι η αξιολόγηση, τόσο από παιδαγωγική άποψη όσο και από άποψη πόρων, είναι θετική στο μέτρο που οι συγκρίσεις χρησιμοποιούνται ως αφετηρία για τις προσπάθειες των ίδιων των τοπικών αρχών και των σχολείων όσον αφορά την ανάπτυξη και τη διδασκαλία. Όλες οι εμπειρίες δείχνουν ότι για να έχουν οι αξιολογήσεις επιτυχή έκβαση και, ως εκ τούτου, το επιδιωκόμενο αποτέλεσμα από άποψης διδασκαλίας και ανάπτυξης, τα ενδιαφερόμενα μέρη πρέπει να συμμετέχουν στη διαδικασία μέσω μίας από τη βάση προς τα άνω διαδικασίας και όχι μέσω μίας διαχείρισης εκ των άνω.

1.6. Η Επιτροπή των Περιφερειών επισημαίνει ότι στόχος κάθε αξιολόγησης πρέπει να είναι η βελτίωση της ποιότητας της εκπαίδευσης και, κατά συνέπεια, της ποιότητας των σχολείων. Συνεπώς, είναι ιδιαίτερα σημαντικό να μάθουν τα σχολεία να μετατρέπουν τα αποτελέσματα των αξιολογήσεων σε δράσεις προοπτικής. Τα αποτελέσματα δεν πρέπει να χρησιμοποιούνται για την ιεράρχηση των σχολείων και τη διατύπωση επικρίσεων κατά ορισμένων από αυτά, επειδή τούτο μπορεί να υπονομεύσει την απαιτούμενη εμπιστοσύνη μεταξύ των ενδιαφερόμενων μερών. Η αξιολόγηση αποτελεί εργαλείο το οποίο τα σχολεία μπορούν να χρησιμοποιούν για την όσο το δυνατόν καλύτερη αξιοποίηση των πόρων, την ανάπτυξη και τη βελτίωση της διδασκαλίας. Οι αξιολογήσεις αποτελούν επίσης χρήσιμη βάση για τη χάραξη στρατηγικών που μπορούν να αυξήσουν την ικανότητα προσαρμογής των σχολείων στις τοπικές, περιφερειακές, εθνικές και διεθνείς εξελίξεις και αλλαγές.

1.7. Οι επιχειρήσεις απαιτούν τόσο ουσιαστικές όσο και κοινωνικές ικανότητες και, για το λόγο αυτό, είναι σημαντικό να διαθέτουν οι μαθητές και τις δύο. Συνεπώς, είναι αναγκαία η ανάπτυξη μεθόδων αξιολόγησης που να μπορούν να χρησιμοποιηθούν για την αξιολόγηση τόσο των ουσιαστικών όσο και των κοινωνικών προσόντων.

1.8. Στην τοπική πολιτική διαδικασία, στα πλαίσια της οποίας ορίζονται οι ποιοτικοί στόχοι και περιγράφονται οι αξιολογήσεις, πρέπει να συμμετέχουν οι χρήστες σχολικών υπηρεσιών και οι λοιποί ενδιαφερόμενοι, συμπεριλαμβανόμενων κυρίως των γονέων, αλλά και οι φορείς της τοπικής στοιχειώδους και μέσης εκπαίδευσης, οι φορείς της τοπικής οικονομικής ζωής κ.λπ. Πρέπει να υπάρχει διαφάνεια σε ολόκληρη τη διαδικασία. Δεν πρέπει να υπάρχουν αμφιβολίες όσον αφορά το σκοπό για τον οποίο θα χρησιμοποιηθούν τα αποτελέσματα, ποιός είναι ο "ιδιοκτήτης" των αποτελεσμάτων και ποιές είναι οι προϋποθέσεις και η έκταση της δημοσίευσης των αποτελεσμάτων. Η Επιτροπή των Περιφερειών γνωρίζει ότι οι αξιολογήσεις ελέγχου δεν έχουν αποτέλεσμα στην ανάπτυξη και τη διδασκαλία. Συμβαίνει μάλλον το αντίθετο.

1.9. Η Επιτροπή των Περιφερειών τονίζει ότι στόχος της αξιολόγησης της ποιότητας της σχολικής εκπαίδευσης είναι η υποστήριξη μιας θετικής εξέλιξης με τη βελτίωση της ποιότητας της διδασκαλίας και τη μεγαλύτερη συνειδητοποίηση του θέματος της αποτελεσματικής αξιοποίησης των πόρων. Η Επιτροπή των Περιφερειών θεωρεί σημαντικό το γεγονός ότι δημιουργούνται δίκτυα μεταξύ τοπικών και περιφερειακών φορέων πέραν των εθνικών συνόρων, εμπνέοντας και μαθαίνοντας ο ένας από τον άλλο.

1.10. Η Επιτροπή των Περιφερειών υπενθυμίζει ότι η Κοινότητα, στα πλαίσια της αρχής της επικουρικότητας, δρα μόνο εάν και στο μέτρο που οι στόχοι μιας υποτιθέμενης ενέργειας δεν είναι δυνατόν να επιτευχθούν σε επαρκή βαθμό από τα κράτη μέλη. Εκτός από τις προαναφερόμενες θέσεις όσον αφορά την ανάπτυξη και την οργάνωση της σχολικής εκπαίδευσης, η ΕΤΠ κρίνει ότι ο ρόλος της ΕΕ όσον αφορά τη σχολική εκπαίδευση δεν πρέπει να επεκταθεί ή να εντατικοποιηθεί.

1.11. Η Επιτροπή των Περιφερειών επισημαίνει ότι στην αξιολόγηση θα πρέπει να λαμβάνεται υπόψη η προσαρμογή του σχολικού περιβάλλοντος στις νέες τεχνολογίες και η κατάρτιση που παρέχεται στον τομέα αυτό στους μαθητές.

2. Συστάσεις της Επιτροπής των Περιφερειών όσον αφορά την πρόταση σύστασης

(Τα ακόλουθα σημεία 1α, 1β) κ.λπ. αντιστοιχούν σε εκείνα της Σύστασης).

2.1. Όσον αφορά τις συστάσεις προς τα κράτη μέλη

2.1.1. Η Επιτροπή των Περιφερειών επιθυμεί να τονίσει ότι η εφαρμογή διαφανών συστημάτων αξιολόγησης αποτελούν στην πράξη απλώς το πρώτο βήμα. Το επόμενο βήμα είναι να μάθουν τα σχολεία να χρησιμοποιούν τα αποτελέσματα των αξιολογήσεων ως βάση για τη διδασκαλία και την ανάπτυξη.

2.1.2. (Για το σημείο 1α). Μετά τις λέξεις "να διαφυλάξουν την ποιότητα της σχολικής εκπαίδευσης" πρέπει να προστεθούν τα εξής: "και να αναπτύξουν την ποιότητα της διδασκαλίας". Τα συστήματα αξιολόγησης της ποιότητας πρέπει να προωθούν την ικανότητα βελτίωσης της ποιότητας. Η βελτίωση της ποιότητας μπορεί να επιτευχθεί, μεταξύ άλλων, με τη διαφάνεια όσον αφορά τις εμπειρίες άλλων ευρωπαϊκών χωρών.

2.1.3. (Για το σημείο 1β). Η σωστή ισορροπία μεταξύ της αυτοαξιολόγησης και της εξωτερικής αξιολόγησης είναι σημαντική. Συνεπώς, η ΕΤΠ επιδοκιμάζει το γεγονός ότι αυτό αναφέρεται στη σύσταση. Η εξωτερική αξιολόγηση μπορεί να χρησιμοποιηθεί ως "καθρέπτης" για την αυτοαξιολόγηση, διατηρώντας την με τον τρόπο αυτό στη σωστή κατεύθυνση. Οι ικανοί εξωτερικοί συνεργάτες παρέχουν έμπνευση για συνεχή εξέλιξη.

2.1.4. (Για το σημείο 1γ). Η ΕΤΠ τονίζει ότι έχει άκρα σημασία να είναι σαφείς για όλους τους ενδιαφερόμενους ο στόχος και οι προϋποθέσεις των αξιολογήσεων. Βασικοί παράγοντες στο πλαίσιο αυτό είναι η διαφάνεια, η εμπιστοσύνη και οι σαφείς περιγραφές των στόχων.

2.1.5. (Για τα σημεία 2α και 2β). Η Επιτροπή των Περιφερειών επιθυμεί να τονίσει ότι οι διαφορές μεταξύ των σχολικών συστημάτων των κρατών μελών είναι πολύ μεγάλες και, για το λόγο αυτό, δεν θεωρεί σκόπιμη μια προτροπή της Επιτροπής για κατάρτιση εθνικών προτύπων. Η ΕΤΠ κρίνει ότι αυτό πρέπει να αποφασίζεται από τις σχολικές αρχές μεμονωμένων κρατών μελών, ανεξάρτητα από το ποιος έχει την ευθύνη και την αρμοδιότητα για τη σχολική εκπαίδευση. Συνεπώς, το ερώτημα κατά πόσον η ύπαρξη εθνικών προτύπων και δεικτών ποιότητας αποτελεί τον καλύτερο τρόπο για τη βελτίωση της ποιότητας της σχολικής εκπαίδευσης, πρέπει να αποτελεί θέμα πολιτικής συζήτησης μεταξύ των τοπικών, των περιφερειακών και των κρατικών αρχών. Η ΕΤΠ κρίνει ότι η λέξη "παρακολουθούν" στο σημείο 2α) πρέπει να απαλειφθεί, διότι συνεπάγεται άσκοπο έλεγχο.

2.1.6. (Για το σημείο 3). Η Επιτροπή των Περιφερειών θεωρεί σημαντικό να υπάρχει κοινή ευθύνη για τη βελτίωση της σχολικής εκπαίδευσης με τη συμμετοχή τόσο εξωτερικών παραγόντων όσο και φορέων της τοπικής οικονομικής ζωής. Αυτό είναι, για παράδειγμα, θετικό όταν οι επιχειρήσεις θέτουν στη διάθεση των μαθητών σημαντικές και επαρκείς θέσεις ασκούμενων, συμπεριλαμβανόμενων και των μαθητών που προέρχονται από εθνικές μειονότητες. Κατ' αυτόν τον τρόπο θα επιτυγχάνετο ένα διόλου δευτερεύον αποτέλεσμα που συνίσταται στην περαιτέρω προσέγγιση μεταξύ του σχολείου και του εργασιακού περιβάλλοντος και, συνεπώς, στη διευκόλυνση της μετάβασης των Ευρωπαίων πολιτών από το ένα περιβάλλον στο άλλο.

2.1.7. (Για το σημείο 4α). Η Επιτροπή των Περιφερειών επικροτεί ιδιαίτερα το γεγονός ότι οι διευθυντές των σχολείων αναφέρονται ως βασικοί παράγοντες της διαδικασίας αξιολόγησης. Οι διευθυντές σχολείων δεν αποτελούν μόνο καταλύτες, αλλά και θεματοφύλακες της εφαρμογής μίας σωστής διαδικασίας και της επίτευξης ενός αξιόπιστου αποτελέσματος που βελτιώνει τη διδασκαλία και την ποιότητα. Συνεπώς, η ΕΤΠ υποστηρίζει τον προσδιορισμό της ευθύνης των εργοδοτών για την επιμόρφωση των διευθυντών σχολείων, ιδίως όσον αφορά τις γνώσεις σχετικά με τις εργασίες αξιολόγησης, την ικανότητά τους να εμπνέουν τους συνεργάτες τους και την ικανότητά τους να κατευθύνουν συγκεκριμένες αξιολογήσεις στα σχολεία.

2.1.8. (Για το σημείο 4β). Η Επιτροπή των Περιφερειών θεωρεί ως θετική τη δημιουργία δικτύων, τόσο σε τοπικό επίπεδο όσο και μεταξύ περιφερειών και χωρών. Το να μαθαίνει κανείς από τις δικές του εμπειρίες και τις εμπειρίες των άλλων αποτελεί τη βάση της μάθησης. Για τον ίδιο λόγο, η ΕΤΠ καλεί την Επιτροπή, στα πλαίσια του σημείου 5β), να εξετάσει το ενδεχόμενο οικονομικής υποστήριξης των δικτύων και άλλων μελλοντικών δοκιμαστικών σχεδίων σε τοπικό και περιφερειακό επίπεδο.

2.1.9. (Για το σημείο 5α). Η έκφραση "τον εντοπισμό ορθών πρακτικών" πρέπει να αντικατασταθεί από την έκφραση "την εξεύρεση" ή "τον προσδιορισμό ορθών πρακτικών".

2.1.10. (Για το σημείο 6β). Η Επιτροπή των Περιφερειών ζητεί να επιδειχθεί προσοχή για την ανάπτυξη συγκρίσιμων στοιχείων, δεικτών και συγκριτικών σημείων. Για να βασίζονται οι εργασίες αξιολόγησης σε μία τοπική και περιφερειακή διαδικασία και για να χρησιμοποιείται η διαδικασία αυτή για καινοτόμο ανάπτυξη και εκπαίδευση, το καταλληλότερο μέσο δεν είναι πάντα τα εθνικά πρότυπα. Η ΕΤΠ διατυπώνει τις αμφιβολίες της όσον αφορά την ανάπτυξη και την ανταλλαγή ειδικών δεικτών. Αυτό, αφενός μεν, απαιτεί μεγάλη διοικητική και γραφειοκρατική εργασία, αφετέρου δε, υπάρχει περίπτωση τα σχετικά αποτελέσματα να χρησιμοποιηθούν για μια άσκοπη ιεράρχηση των εργασιών των σχολικών αρχών σε τοπικό, περιφερειακό και εθνικό επίπεδο. Η ΕΤΠ υποστηρίζει την κατάρτιση γενικών σχετικών συντελεστών για τα εθνικά συστήματα εκπαίδευσης ώστε να είναι δυνατή η ανταλλαγή εμπειριών για τις ορθές πρακτικές.

2.1.11. (Για το σημείο 6γ). Η Επιτροπή των Περιφερειών θεωρεί θετικό το γεγονός ότι η ευρωπαϊκή εμπειρογνωμοσύνη τίθεται στη διάθεση των κρατών μελών. Η ΕΤΠ συνιστά στο πλαίσιο αυτό να ορίζονται οι εθνικοί αντιπρόσωποι στο ευρωπαϊκό δίκτυο με βάση συγκεκριμένες εμπειρίες και την καθημερινή επαφή με εργασίες αξιολόγησης της σχολικής εκπαίδευσης. Στις περισσότερες περιπτώσεις οι εκπρόσωποι των τοπικών και περιφερειακών αρχών θα είναι εκείνοι που θα έχουν τις εν λόγω συγκεκριμένες εμπειρίες, συμπεριλαμβανόμενων και των εμπειρογνωμόνων των οργανώσεων που εκπροσωπούν το τοπικό και περιφερειακό επίπεδο.

2.2. Όσον αφορά τις συστάσεις προς την Επιτροπή

a) Γενικές παρατηρήσεις για τα σημεία ΙΙ, 1 2 και 3

2.2.1. Όσον αφορά τις παροτρύνσεις προς την Επιτροπή για στενή συνεργασία με τα κράτη μέλη, για τη δημιουργία βάσεων δεδομένων και για την υποβολή έκθεσης σε τριετή βάση για την εξέλιξη των συστημάτων αξιολόγησης, η Επιτροπή των Περιφερειών θα ήθελε γενικά να εκφράσει την επιδοκιμασία της όσον αφορά τη συνεργασία και την ανταλλαγή απόψεων για τη βελτίωση της ποιότητας. Η Επιτροπή των Περιφερειών θεωρεί στο πλαίσιο αυτό σημαντικό να συγκεντρώνονται καλά παραδείγματα "ορθών πρακτικών" καθώς επίσης και να υπάρχει πρόσβαση σε αυτά στο Ιντερνέτ. Η ΕΤΠ υποστηρίζει επίσης ότι τα κράτη μέλη πρέπει να μπορούν με λογικό και εφικτό τρόπο να τεκμηριώνουν την ανάπτυξη διάφορων προτύπων αξιολόγησης.

b) Ειδικές παρατηρήσεις για τα σημεία ΙΙ 1, 2, και 3

2.2.2. (Για το σημείο ΙΙ 1). Η Επιτροπή των Περιφερειών θα ήθελε να υπενθυμίσει ότι οι τοπικές και περιφερειακές αρχές σε πολλά κράτη μέλη έχουν ευρείες αρμοδιότητες στον τομέα της εκπαίδευσης και, ως εκ τούτου, διαθέτουν επίσης τις απαιτούμενες εμπειρίες όσον αφορά την αξιολόγηση και τη διασφάλιση της ποιότητας. Συνεπώς, η Επιτροπή των Περιφερειών προτείνει να συμμετέχουν οι εκπρόσωποι των τοπικών και περιφερειακών αρχών στη στενή συνεργασία για την οποία γίνεται λόγος στο σημείο ΙΙ 1 όσον αφορά τη δημιουργία δικτύων. Όπως προαναφέρθηκε στο παρόν έγγραφο, για να έχει επιτυχή κατάληξη η διαδικασία αξιολόγησης ως προϋπόθεση της καινοτομίας και της μάθησης, είναι σημαντικό να εφαρμοσθεί ως βάση μια "από τη βάση προς τα άνω" προσέγγιση. Η ΕΤΠ τονίζει συνεπώς ότι είναι σημαντικό να υποστηρίζουν οι εργασίες αξιολόγησης τις εξελίξεις σε τοπικό και περιφερειακό επίπεδο.

2.2.3. (Για το σημείο ΙΙ 2). Η Επιτροπή των Περιφερειών προτείνει να περιέχει η βάση δεδομένων, για την οποία γίνεται λόγος στις συστάσεις του σημείου ΙΙ 2 μόνο παραδείγματα προτύπων αυτοαξιολόγησης και παραδείγματα ορθών πρακτικών όσον αφορά τα σχολεία/αυτοαξιολόγηση. Η βάση δεδομένων πρέπει να αποτελείται από μη εμπορικά πρότυπα και εμπειρίες που να είναι άμεσα προσιτές στα σχολεία, ενώ πρέπει επίσης να είναι δυνατόν στα σχολεία να μπορούν άμεσα να συμπεριλάβουν και τις δικές τους εμπειρίες. Η Επιτροπή των Περιφερειών επιθυμεί συνεπώς να τονίσει ότι είναι θετική η συγκέντρωση διάφορων προτύπων αξιολόγησης από τα οποία τα σχολεία και οι τοπικές και περιφερειακές αρχές μπορούν να εμπνευσθούν. Η ΕΤΠ επιθυμεί στο πλαίσιο αυτό να τονίσει επίσης ότι είναι άσκοπη η κατάρτιση "top-down" δεικτών ποιότητας, στους οποίους κανείς παράγοντας σε τοπικό και περιφερειακό επίπεδο δεν έχει συμμετοχή.

2.2.4. (Για το σημείο ΙΙ 3). Η Επιτροπή των Περιφερειών προτείνει να περιέχει η έκθεση που θα καταρτίζεται κάθε τριετία, όπως αναφέρεται στο σημείο ΙΙ 3 των συστάσεων, μόνο στοιχεία για τις εξελίξεις όσον αφορά τα συστήματα αξιολόγησης της ποιότητας στα κράτη μέλη και για τις ευρωπαϊκές προσπάθειες συνεργασίας στον τομέα αυτό. Η έκθεση δεν πρέπει να περιέχει έναν κατάλογο αποτελεσμάτων σύμφωνα με καθορισμένους ευρωπαϊκούς δείκτες ποιότητας.

Βρυξέλλες, 15 Ιουνίου 2000.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 116 της 14.4.1997, σ. 98.

(2) ΕΕ C 64 της 27.2.1998, σ. 76.